proxectonos/corpus_dominio_legal_administrativo_tmp huggingface dataset:
DECRETO 286/1999, do 14 de outubro, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización das obras do proxecto 103 Plan de Obras e Servicios 99. Ribadeo, de Ribadeo a Vilela, punto quilométrico 6,200 ó 7,090.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 08/11/1999

A Deputación Provincial de Lugo, en sesión do 23 de abril de 1999, aprobou o proxecto 103. Plan de Obras e Servicios 99. Ribadeo, de Ribadeo a Vilela, punto quilométrico 6,200 ó 7,090 e na sesión do 31 de maio de 1999 acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ó abeiro do disposto no artigo 52 da Lei de expropiación forzosa. A deputación remitiu a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Relacións Laborais o día 20 de setembro de 1999.
Os bens nos que se concreta a declaración de urxente expropiación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable con data do 29 de setembro de 1999.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, porque as obras de referencia figuran nun programa de cooperación económica local e os terreos son necesarios para a iniciación das obras dentro dos prazos sinalados pola normativa ó respecto.
A competencia para a declaración da urxente ocupación correspóndelle ó Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Relacións Laborais e logo de deliberación do Consello da Xunta de Galicia na súa reunión do día catorce de outubro de mil novecentos noventa e nove,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto 103. Plan de Obras e Servicios 99. Ribadeo, de Ribadeo a Vilela, punto quilométrico 6,200 ó 7,090.
Santiago de Compostela, catorce de outubro de mil novecentos noventa e nove.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
ORDE do 21 de outubro de 1999 pola que se amplían os prazos de xustificación dos investimentos realizados ó abeiro da do 29 de marzo de 1999 pola que se convoca e regula o réxime de concesión de axudas para o fomento da innovación empresarial e prestación de servicios na Comunidade Autónoma galega para 1999.
CONSELLERÍA DE INDUSTRIA E COMERCIO — III. OUTRAS DISPOSICIÓNS — 04/11/1999

A Consellería de Industria e Comercio dictou a Orde do 29 de marzo de 1999 pola que se regula a concesión de subvencións co obxectivo da incentivación dos investimentos en tecnoloxía conducentes á mellora dos procesos productivos na industria da Comunidade Autónoma de Galicia (DOG nº 63, do 7 de abril de 1999).
Na citada disposición establécese como requisito indispensable para o libramento de axuda a presentación, antes do día 15 de novembro de 1999, da documentación acreditativa do investimento realizado.
Tendo en conta que o elevado número de solicitudes presentadas motivou un longo proceso de avaliación dos proxectos, considérase necesario amplia-lo prazo de xustificación dos investimentos levados a cabo polos solicitantes.
En consecuencia, en uso das atribucións que me foron concedidas,
DISPOÑO:
Artigo único.-Amplia-lo prazo para a execución e xustificación dos investimentos ou actuacións subvencionables ó abeiro da orde da Consellería de Industria e Comercio do 29 de marzo de 1999, ata o día 30 de novembro de 1999.
Santiago de Compostela, 21 de outubro de 1999.
Juan Rodríguez Yuste
Conselleiro de Industria e Comercio
RESOLUCIÓN do 7 de outubro de 1999 pola que se inscribe a Asociación Cultural Grupo de Guías Sant-Yago no Rexistro de Entidades de Promoción do Camiño de Santiago.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 04/11/1999

Examinada a solicitude de inscrición no Rexistro de Entidades de Promoción do Camiño de Santiago, presentada pola Asociación Cultural Grupo de Guías Sant-Yago, con data do 5 de outubro de 1999.
Visto o Decreto 224/1994, do 2 de xuño, polo que se crea o referido rexistro.
Visto igualmente o informe da Xerencia de Promoción do Camiño de Santiago, emitido de acordo co artigo 3.
Considerando que a solicitude presentada cumpre as normas establecidas no decreto de referencia,
RESOLVO:
Que a Asociación Cultural Grupo de Guías Sant-Yago quede inscrita no Rexistro de Entidades de Promoción do Camiño de Santiago co número 110.
Santiago de Compostela, 7 de outubro de 1999.
Andrés González Murga
Secretario xeral da Consellería de Cultura,
Comunicación Social e Turismo
RESOLUCIÓN do 28 de outubro de 1999 pola que se concede a Medalla de Galicia na súa categoría de prata a Ángela Regina Heinzen Amin Helou, prefecta municipal de Florianópolis (Estado de Santa Catarina, República Federativa do Brasil).
PRESIDENCIA — III. OUTRAS DISPOSICIÓNS — 04/11/1999

Con motivo da viaxe oficial do presidente da Xunta de Galicia ó Estado de Santa Catarina e tendo en conta os méritos contraídos por Ángela Regina Heinzen Amin Helou, prefecta municipal de Florianópolis, en virtude das competencias que me confire o Decreto 1/1991, do 11 de xaneiro,
DISPOÑO:
Concederlle-la Medalla de Galicia na súa categoría de prata a Ángela Regina Heinzen Amin Helou, prefecta municipal de Florianópolis (Estado de Santa Catarina, República Federativa do Brasil).
Santiago de Compostela, vinteoito de outubro de mil novecentos noventa e nove.
Manuel Fraga Iribarne
Presidente
DECRETO 278/1999, do 28 de outubro, polo que se concede a Medalla de Ouro de Galicia a Esperidião Amin Helou Filho, gobernador do Estado de Santa Catarina (Brasil).
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 04/11/1999

En atención ós méritos que concorren en Esperidião Amin Helou Filho, gobernador do Estado de Santa Catarina (Brasil), e ó abeiro do disposto no artigo 4 do Decreto 1/1991, do 11 de xaneiro, polo que se regula a concesión da Medalla de Galicia, modificado polo Decreto 166/1995, do 16 de xuño, é vontade do Goberno galego outorgarlle-la súa máis alta distinción.
Polo tanto e logo de acordo do Consello da Xunta de Galicia na súa reunión do día vinteoito de outubro de mil novecentos noventa e nove,
DISPOÑO:
Concederlle-la Medalla de Ouro de Galicia a Esperidião Amin Helou Filho, gobernador do Estado de Santa Catarina (Brasil).
Santiago de Compostela, vinteoito de outubro de mil novecentos noventa e nove.
Manuel Fraga Iribarne
Presidente
Jaime Pita Varela
Conselleiro da Presidencia e Administración Pública
RESOLUCIÓN do 6 de outubro de 1999 pola que se inscribe a Asociación Vía Europaea no Rexistro de Entidades de Promoción do Camiño de Santiago.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 04/11/1999

Examinada a solicitude de inscrición no Rexistro de Entidades de Promoción do Camiño de Santiago, presentada pola Asociación Via Europaea, con data do 30 de setembro de 1999.
Visto o Decreto 224/1994, do 2 de xuño, polo que se crea o referido rexistro.
Visto igualmente o informe da Xerencia de Promoción do Camiño de Santiago, emitido de acordo co artigo 3.
Considerando que a solicitude presentada cumpre as normas establecidas no decreto de referencia,
RESOLVO:
Que a Asociación Vía Europaea quede inscrita no Rexistro de Entidades de Promoción do Camiño de Santiago co número 109.
Santiago de Compostela, 6 de outubro de 1999.
Andrés González Murga
Secretario xeral da Consellería de Cultura,
Comunicación Social e Turismo
DECRETO 279/1999, do 28 de outubro, polo que se concede a Medalla de Ouro de Galicia a Miguel Ángel Rodríguez Echeverría, presidente da República de Costa Rica.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 04/11/1999

En atención ós méritos que concorren en Miguel Ángel Rodríguez Echeverría, presidente da República de Costa Rica, e ó abeiro do disposto no artigo 4 do Decreto 1/1991, do 11 de xaneiro, polo que se regula a concesión da Medalla de Galicia, modificado polo Decreto 166/1995, do 16 de xuño, é vontade do Goberno galego outorgarlle-la súa máis alta distinción.
Polo tanto e logo de acordo do Consello da Xunta de Galicia na súa reunión do día vinteoito de outubro de mil novecentos noventa e nove,
DISPOÑO:
Concederlle-la Medalla de Ouro de Galicia a Miguel Ángel Rodríguez Echeverría, presidente da República de Costa Rica.
Santiago de Compostela, vinteoito de outubro de mil novecentos noventa e nove.
Manuel Fraga Iribarne
Presidente
Jaime Pita Varela
Conselleiro da Presidencia e Administración Pública
DECRETO 282/1999, do 4 de novembro, polo que se nomea director xeral de Industria da Consellería de Industria e Comercio a Ramón Ordás Badía.
CONSELLERÍA DE INDUSTRIA E COMERCIO — II. AUTORIDADES E PERSOAL — 05/11/1999

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, modificada pola Lei 11/1988, do 20 de outubro, por proposta do conselleiro de Industria e Comercio e logo de deliberación do Consello da Xunta de Galicia na súa reunión do día catro de novembro de mil novecentos noventa e nove,
Nomeo a Ramón Ordás Badía director xeral de Industria da Consellería de Industria e Comercio.
Santiago de Compostela, catro de novembro de mil novecentos noventa e nove.
Manuel Fraga Iribarne
Presidente
Juan Rodríguez Yuste
Conselleiro de Industria y Comercio
DECRETO 281/1999, do 4 de novembro, polo que se dispón que cese Joaquín del Moral Crespo como director xeral de Industria da Consellería de Industria e Comercio.
CONSELLERÍA DE INDUSTRIA E COMERCIO — II. AUTORIDADES E PERSOAL — 05/11/1999

En virtude do establecido nos artigos 4.13º e 34.2º da Lei de Galicia 1/1983, do 22 de febreiro, modificada pola Lei 11/1988, do 20 de outubro, por proposta do conselleiro de Industria e Comercio e logo de deliberación do Consello da Xunta de Galicia na súa reunión do día catro de novembro de mil novecentos noventa e nove,
DISPOÑO:
Que cese, por petición propia, Joaquín del Moral Crespo como director xeral de Industria da Consellería de Industria e Comercio, agradecéndolle os servicios prestados.
Santiago de Compostela, catro de novembro de mil novecentos noventa e nove.
Manuel Fraga Iribarne
Presidente
Juan Rodríguez Yuste
Conselleiro de Industria e Comercio
ORDE do 19 de outubro de 1999 pola que se fixa o prezo de venda ó público de diversas publicacións da Consellería de Familia e Promoción do Emprego, Muller e Xuventude.
CONSELLERÍA DE FAMILIA E PROMOCIÓN DO EMPREGO, MULLER E XUVENTUDE — III. OUTRAS DISPOSICIÓNS — 05/11/1999

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6, sinala a obriga de que os prezos privados sexan publicados no Diario Oficial de Galicia.
Para cumprir este mandato e despois de emitido o preceptivo informe favorable da Consellería de Economía e Facenda, esta consellería
DISPÓN:
Artigo único.
1. Quedan aprobados os prezos de venda ó público das publicacións que se relacionan no anexo.
2. Estes prezos entenderanse co IVE incluído.
Santiago de Compostela, 19 de outubro de 1999.
Manuela López Besteiro
Conselleira de Familia e Promoción do Emprego, Muller e Xuventude
ANEXO
-Memoria 1998. Consellería de Familia e Promoción do Emprego, Muller e Xuventude: 2.500 ptas.
-Promoción da xuventude: 1.000 ptas.
-Formación profesional ocupacional. (2ª edición actualizada): 1.500 ptas.
-Guía de técnicas, estratexias e recursos para a busca de emprego (carpeta): 2.500 ptas.
-Guía de técnicas, estratexias e recursos para a busca de emprego (CD-ROM): 1.500 ptas.
RESOLUCIÓN do 19 de outubro de 1999 pola que se lle dá publicidade á parte dispositiva da sentencia 570/1999, do 22 de xullo, da Sala do Contencioso-Administrativo do Tribunal Superior de Xustiza de Galicia.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 05/11/1999

Visto pola Sección Segunda da Sala do Contencioso-Administrativo do Tribunal Superior de Xustiza de Galicia o recurso contencioso-administrativo número 02/0005743/1996, interposto por Manuel Rodríguez Darriba, contra desestimación presunta por silencio do recurso ordinario interposto o 7-3-1994 contra acordo da Comisión Provincial de Urbanismo de Pontevedra do 14-4-1993, que aprobou as normas subsidiarias de planeamento do Concello de Forcarei; dictouse a sentencia 570/1999, do 22 de xullo, agora firme, pola que se estimaba o dito recurso.
Polo tanto, de conformidade co disposto nos artigos 103 e seguintes da Lei 29/1998, do 13 de xullo, reguladora da xurisdicción contencioso-administrativa, e co fin de levar a puro e debido efecto a dita sentencia, este departamento resolve darlle publicidade á parte dispositiva da sentencia número 570/1999, do 22 de xullo de 1999, que a seguir se transcribe:
«Decidimos que debemos estimar e estimámo-lo o recurso contencioso-administrativo interposto por Manuel Rodríguez Darriba contra a desestimación presunta, por silencio administrativo, do recurso ordinario formulado contra acordo da Comisión Provincial de Urbanismo de Pontevedra, do 14-4-1993, sobre aprobación definitiva das normas subsidiarias de planeamento do Concello de Forcarei e, en consecuencia, debemos anular e anulámo-las ditas normas subsidiarias no concreto extremo relativo ó trazado da rúa «J» (antiga rúa I)».
Santiago de Compostela, 19 de outubro de 1999.
P.D. (Orde 13-12-1993)
José Antonio Fernández Vázquez
Secretario xeral da Consellería de Política
Territorial, Obras Públicas e Vivenda